ประกาศคณะกรรมการกํากับตลาดทุน

ที่ ทน. 67/2564

เรื่อง หลักเกณฑ์ เงื่อนไข และวิธีการจัดตั้งและจัดการ

ของกองทุนรวมเพื่อผู้ลงทุนสถาบัน  
หรือผู้ลงทุนรายใหญ่พิเศษ

(ฉบับที่ 9)

\_\_\_\_\_\_\_\_\_\_\_\_\_\_\_\_\_

 อาศัยอํานาจตามความในมาตรา 16/6 วรรคสอง (1) แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 และมาตรา 117 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 คณะกรรมการกํากับตลาดทุนออกประกาศไว้ดังต่อไปนี้

ข้อ 1 ให้เพิ่มความต่อไปนี้เป็นบทนิยามคําว่า “ตราสารหนี้ที่มีปัญหาในการชําระหนี้คืน”และคําว่า “ตราสารหนี้ด้อยสิทธิที่มีลักษณะคล้ายทุน” (subordinated perpetual bond) ระหว่างบทนิยามคําว่า “การลงทุนที่ไม่จํากัดรูปแบบ” และคําว่า “โครงการ” ในข้อ 1 แห่งประกาศคณะกรรมการกํากับตลาดทุน ที่ ทน. 15/2560 เรื่อง หลักเกณฑ์ เงื่อนไข และวิธีการจัดตั้งและจัดการของกองทุนรวมเพื่อผู้ลงทุนสถาบันหรือผู้ลงทุนรายใหญ่พิเศษ ลงวันที่ 20 กุมภาพันธ์ พ.ศ. 2560 ซึ่งแก้ไขเพิ่มเติมโดยประกาศคณะกรรมการกํากับตลาดทุน ที่ ทน. 42/2562 เรื่อง หลักเกณฑ์ เงื่อนไข และวิธีการจัดตั้งและจัดการของกองทุนรวมเพื่อผู้ลงทุนสถาบันหรือผู้ลงทุนรายใหญ่พิเศษ (ฉบับที่ 6) ลงวันที่ 20 มิถุนายน พ.ศ. 2562   
 ““ตราสารหนี้ที่มีปัญหาในการชําระหนี้คืน” หมายความว่า ตราสารหนี้ซึ่งได้รับอนุญาตให้เสนอขายตามประกาศคณะกรรมการกํากับตลาดทุนว่าด้วยการขออนุญาตและการอนุญาตให้เสนอขายตราสารหนี้ที่ออกใหม่ ที่มีลักษณะดังต่อไปนี้ 

 (1) ตราสารหนี้ที่อยู่ระหว่างผิดนัดชําระหนี้ (distressed bond)  
 (2) ตราสารหนี้ที่มีการเลื่อนกําหนดชําระหนี้คืน (rescheduled bond)  
 (3) ตราสารหนี้ที่ผู้ออกอยู่ในกระบวนการฟื้นฟูกิจการ  
 (4) ตราสารหนี้ที่ผู้ออกอยู่ระหว่างการปรับปรุงโครงสร้างหนี้ (restructured bond)  
 (5) ตราสารหนี้ที่มีการผิดนัดชําระหนี้เนื่องมาจากเหตุผิดนัดของหุ้นกู้ชุดอื่น ๆ (cross default)

 (6) ตราสารหนี้ด้อยสิทธิที่มีลักษณะคล้ายทุน (subordinated perpetual bond) ที่ผู้ออกมีปัญหาในการชําระหนี้คืน

(7) ตราสารหนี้อื่นใดที่ผู้ออกเป็นบุคคลเดียวกับผู้ออกตราสารหนี้ที่มีลักษณะตาม (1) (2) หรือ (5)

“ตราสารหนี้ด้อยสิทธิที่มีลักษณะคล้ายทุน” (subordinated perpetual bond) หมายความว่า ตราสารหนี้ด้อยสิทธิตามประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยหลักเกณฑ์ในรายละเอียดเกี่ยวกับการติดต่อและให้บริการลูกค้าสําหรับผู้ประกอบธุรกิจหลักทรัพย์และผู้ประกอบธุรกิจสัญญาซื้อขายล่วงหน้า”

 ข้อ 2 ให้ยกเลิกความในข้อ 2 แห่งประกาศคณะกรรมการกํากับตลาดทุน ที่ ทน. 15/2560 เรื่อง หลักเกณฑ์ เงื่อนไข และวิธีการจัดตั้งและจัดการของกองทุนรวมเพื่อผู้ลงทุนสถาบันหรือผู้ลงทุนรายใหญ่พิเศษ ลงวันที่ 20 กุมภาพันธ์ พ.ศ. 2560 ซึ่งแก้ไขเพิ่มเติมโดยประกาศคณะกรรมการกํากับตลาดทุน ที่ ทน. 6/2563 เรื่อง หลักเกณฑ์ เงื่อนไข และวิธีการจัดตั้งและจัดการของกองทุนรวมเพื่อผู้ลงทุนสถาบันหรือผู้ลงทุนรายใหญ่พิเศษ (ฉบับที่ 7) ลงวันที่ 21 มกราคม พ.ศ. 2563 และให้ใช้ความต่อไปนี้แทน

“ข้อ 2 ประกาศนี้ให้ใช้บังคับกับการจัดตั้งและจัดการกองทุนรวมที่ประสงค์จะเสนอขายเฉพาะต่อผู้ลงทุนสถาบันหรือผู้ลงทุนรายใหญ่พิเศษ โดยมีนโยบายการลงทุนในลักษณะของการลงทุนที่ไม่จํากัดรูปแบบหรือมีนโยบายที่เน้นการลงทุนในตราสารหนี้ที่มีปัญหาในการชําระหนี้คืน ที่มิได้มีหลักเกณฑ์การจัดตั้งและจัดการตามประกาศฉบับอื่นกําหนดไว้เป็นการเฉพาะ ทั้งนี้ กองทุนรวมที่ขออนุมัติจัดตั้งตามประกาศนี้ต้องไม่เป็นกองทุนรวมประเภทดังต่อไปนี้  
 (1) กองทุนรวมเพื่อการเลี้ยงชีพ  
 (2) กองทุนรวมอีทีเอฟ  
 (3) กองทุนรวมเพื่อการออม”

ข้อ 3 ให้เพิ่มความต่อไปนี้เป็น (3) ในข้อ 3/1 แห่งประกาศคณะกรรมการกํากับตลาดทุน ที่ ทน. 15/2560 เรื่อง หลักเกณฑ์ เงื่อนไข และวิธีการจัดตั้งและจัดการของกองทุนรวมเพื่อผู้ลงทุนสถาบันหรือผู้ลงทุนรายใหญ่พิเศษ ลงวันที่ 20 กุมภาพันธ์ พ.ศ. 2560 ซึ่งแก้ไขเพิ่มเติมโดยประกาศคณะกรรมการกํากับตลาดทุน ที่ ทน. 14/2561 เรื่อง หลักเกณฑ์ เงื่อนไข และวิธีการจัดตั้งและจัดการของกองทุนรวมเพื่อผู้ลงทุนสถาบันหรือผู้ลงทุนรายใหญ่พิเศษ (ฉบับที่ 3) ลงวันที่ 17 มกราคม พ.ศ. 2561 

 “(3) ระบุข้อความ “กองทุนรวมที่เน้นการลงทุนในตราสารหนี้ที่มีปัญหาในการชําระหนี้คืน”ไว้ในชื่อ ทั้งนี้ เฉพาะกรณีของกองทุนรวมที่มีนโยบายที่เน้นการลงทุนในตราสารหนี้ที่มีปัญหาในการชําระหนี้คืน” 

 ข้อ 4 ให้เพิ่มความต่อไปนี้เป็นข้อ 3/2 แห่งประกาศคณะกรรมการกํากับตลาดทุน ที่ ทน. 15/2560 เรื่อง หลักเกณฑ์ เงื่อนไข และวิธีการจัดตั้งและจัดการของกองทุนรวมเพื่อผู้ลงทุนสถาบันหรือผู้ลงทุนรายใหญ่พิเศษ ลงวันที่ 20 กุมภาพันธ์ พ.ศ. 2560  
 “ข้อ 3/2 กองทุนรวมที่มีนโยบายที่เน้นการลงทุนในตราสารหนี้ที่มีปัญหาในการชําระหนี้คืนที่จะได้รับอนุมัติให้จัดตั้งตามประกาศนี้ นอกจากต้องเป็นไปตามข้อ 3 แล้ว ให้เป็นไปตามหลักเกณฑ์ดังต่อไปนี้ด้วย

 (1) เป็นกองทุนรวมประเภทใดประเภทหนึ่งดังนี้  
 (ก) กองทุนรวมประเภทไม่รับซื้อคืนหน่วยลงทุน

 (ข) กองทุนรวมประเภทรับซื้อคืนหน่วยลงทุนโดยอัตโนมัติ (auto redemption) 

 (2) มีนโยบายที่เน้นการลงทุนในตราสารหนี้ที่มีปัญหาในการชําระหนี้คืนโดยเฉลี่ยในรอบปีบัญชีไม่น้อยกว่าร้อยละ 60 ของมูลค่าทรัพย์สินสุทธิของกองทุนรวม 

(3) เริ่มมีการลงทุนครั้งแรกในตราสารหนี้ที่มีปัญหาการชําระหนี้คืนภายใน 6 เดือนนับแต่วันที่จดทะเบียนกองทรัพย์สินเป็นกองทุนรวม เว้นแต่จะได้รับการผ่อนผันจากสํานักงานในกรณีมีเหตุจําเป็นและสมควร ทั้งนี้ ไม่ให้นําอัตราส่วนการลงทุนตามประกาศคณะกรรมการกํากับตลาดทุนว่าด้วยการลงทุนของกองทุนมาใช้บังคับภายในระยะเวลาดังกล่าว 

 (4) มีการกําหนดอายุของกองทุนรวมที่สอดคล้องกับตราสารทางการเงินหรือธุรกรรมทางการเงินที่ลงทุน  
 (5) เสนอขายหน่วยลงทุนเพิ่มเติมได้เฉพาะกับผู้ถือหน่วยลงทุนที่มีชื่อปรากฏในทะเบียนผู้ถือหน่วยลงทุนครั้งแรกและยังมีชื่อปรากฏในทะเบียนผู้ถือหน่วยลงทุน ณ วันที่มีการเสนอขายหน่วยลงทุนเพิ่มเติมเท่านั้น” 

 ข้อ 5 ให้เพิ่มความต่อไปนี้เป็นข้อ 4/1 แห่งประกาศคณะกรรมการกํากับตลาดทุน ที่ ทน. 15/2560 เรื่อง หลักเกณฑ์ เงื่อนไข และวิธีการจัดตั้งและจัดการของกองทุนรวมเพื่อผู้ลงทุนสถาบันหรือผู้ลงทุนรายใหญ่พิเศษ ลงวันที่ 20 กุมภาพันธ์ พ.ศ. 2560  
 “ข้อ 4/1 ในกรณีของกองทุนรวมที่มีนโยบายที่เน้นการลงทุนในตราสารหนี้ที่มีปัญหาในการชําระหนี้ หากครบกําหนดระยะเวลาเสนอขายหน่วยลงทุนครั้งแรกแล้วปรากฏว่ากองทุนรวมมีการจําหน่ายหน่วยลงทุนให้แก่ผู้ลงทุนได้ไม่ถึง 10 ราย ให้การอนุมัติให้จัดตั้งกองทุนรวมสิ้นสุดลง โดยให้ปฏิบัติตามข้อ 29 แห่งประกาศคณะกรรมการกํากับตลาดทุน ที่ ทน. 88/2558 เรื่อง การจัดตั้งกองทุนรวมเพื่อผู้ลงทุนทั่วไปและเพื่อผู้ลงทุนที่มิใช่รายย่อย และการเข้าทําสัญญารับจัดการกองทุนส่วนบุคคล ลงวันที่ 17 ธันวาคม พ.ศ. 2558 โดยอนุโลม

 เมื่อปรากฏว่ามีจํานวนผู้ถือหน่วยลงทุนลดลงเหลือน้อยกว่า 10 รายในวันทําการใด ให้บริษัทจัดการดําเนินการเพื่อเลิกกองทุนรวม โดยให้ปฏิบัติตามข้อ 30 แห่งประกาศคณะกรรมการกํากับตลาดทุน ที่ ทน. 11/2564 เรื่อง หลักเกณฑ์การจัดการกองทุนรวมเพื่อผู้ลงทุนทั่วไป กองทุนรวมเพื่อผู้ลงทุนที่มิใช่รายย่อย กองทุนรวมเพื่อผู้ลงทุนประเภทสถาบัน และกองทุนส่วนบุคคล ลงวันที่ 29 มกราคม พ.ศ. 2564 โดยอนุโลม”

 ข้อ 6 ประกาศนี้ให้ใช้บังคับตั้งแต่วันที่ 16 ธันวาคม พ.ศ. 2564 เป็นต้นไป

 ประกาศ ณ วันที่ 19 พฤศจิกายน พ.ศ. 2564

 (นางสาวรื่นวดี สุวรรณมงคล)

 เลขาธิการ

 สํานักงานคณะกรรมการกํากับหลักทรัพย์และตลาดหลักทรัพย์

 ประธานกรรมการ

 คณะกรรมการกํากับตลาดทุน